CELEX: 62015TN0109
Language: mt
Date: 2015-03-02 00:00:00
Title: Kawża T-109/15: Rikors ippreżentat fit-2 ta’ Marzu 2015 – Saint-Gobain Isover G+H et vs Il-Kummissjoni

27.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/64
            
         Rikors ippreżentat fit-2 ta’ Marzu 2015 – Saint-Gobain Isover G+H et vs Il-Kummissjoni
   (Kawża T-109/15)
   (2015/C 138/83)
   Lingwa tal-kawża: il-Ġermaniż
   
      Partijiet
   
   
      Rikorrenti: Saint-Gobain Isover G+H AG (Ludwigshafen am Rhein, il-Ġermanija), Saint-Gobain Glass Deutschland GmbH (Stolberg, il-Ġermanija), Saint-Gobain Oberland AG (Bad Wurzach, il-Ġermanija) u Saint-Gobain Sekurit Deutschland GmbH & Co. KG (Herzogenrath, il-Ġermanija) (rappreżentanti: S. Altenschmidt u H. Janssen, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni tal-25 ta’ Novembru 2014 fil-każ tal-għajnuna mill-Istat SA.33995 (2013/C) – Sostenn għal elettriku rinnovabbli u soprataxxa-EEG imnaqqsa għal utenti intensivi tal-enerġija, C(2014) 8786 finali;
            
         
               —
            
            
               tikkundanna lill-konvenuta għall-ispejjeż tal-proċedura.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw erba’ motivi:
   
               1.
            
            
               L-ewwel motiv: Ksur tal-Artikolu 107(1) TFUE
               Ir-rikorrenti jsostnu li t-tnaqqis tat-taxxa EEG ma hijiex għajnuna peress li ma hemm ebda għoti ta’ riżorsi tal-Istat u lanqas rinunzja għalihom. It-tnaqqis tat-taxxa EEG ma ssirx b’mod selettiv. Barra minn hekk, dan it-tnaqqis ma joħloqx distorsjoni tal-kompetizzjoni u lanqas ma jaffettwa l-kummerċ fis-suq intern.
            
         
               2.
            
            
               It-tieni motiv: Ksur tal-Artikolu 108(3) TFUE
               Fil-każ li, b’mod kuntrarju għall-pożizzjoni tar-rikorrenti, jirriżulta li hemm għajnuna, fil-fehma tar-rikorrenti, il-konvenuta, fi kwalunkwe każ, ma setgħetx teżiġi rkupru skont l-Artikolu 108(3) TFUE. Dan minħabba li t-tnaqqis tat-taxxa EEG ma jikkostitwixxix għajnuna ġdida, peress li l-leġiżlazzjoni preċedenti f’dan ir-rigward, li kienet identika fil-kontenut f’aspetti fundamentali, kienet diġà ġiet approvata mill-konvenuta fl-2002.
            
         
               3.
            
            
               It-tielet motiv: Ksur tal-Artikolu 107(3) TFUE
               Ir-rikorrenti jsostnu wkoll li d-deċiżjoni tikser l-Artikolu 107(3) TFUE u l-prinċipju ta’ protezzjoni tal-aspettattivi leġittimi. F’dan ir-rigward, il-konvenuta ma kellhiex tevalwa l-fatti eżaminati minnha fuq il-bażi tal-Linji Gwida dwar l-għajnuna mill-Istat għall-protezzjoni tal-ambjent u għall-enerġija 2014-2020, li ġew ippubblikati biss fit-28 ta’ Ġunju 2014. Minflok, hija kellha tapplika l-linji gwida ppubblikati fl-2008. Fuq il-bażi tal-istandard tal-2008, il-konvenuta setgħet biss tasal għall-konklużjoni li l-allegata għajnuna kienet kompatibbli mas-suq intern.
            
         
               4.
            
            
               Ir-raba’ motiv: Ksur tal-Artikolu 108(1) TFUE
               Finalment, ir-rikorrenti jsostnu li, bl-adozzjoni tad-deċiżjoni kkontestata fi proċedura li tirrigwarda għajnuna ġdida, il-konvenuta kisret il-prinċipju ta’ ċertezza legali u l-Artikolu 108(1) TFUE. Peress li l-konvenuta kienet approvat il-leġiżlazzjoni li ppreċediet il-Liġi dwar l-EEG tal-2012, hija kellha tieħu deċiżjoni fi proċedura li tirrigwarda għajnuna eżistenti u mhux proċedura li tirrigwarda għajnuna ġdida.